Toshkent shahar hokimi Rahmonbek Usmonov Olmaotaga tashrif buyurdi

Toshkent shahar hokimi Rahmonbek Usmonov Olmaotaga (Qozog‘iston) tashrifi doirasida shahar hokimi Baurjan Baybekov bilan savdo-iqtisodiy va madaniy-gumanitar aloqalarni mustahkamlashni muhokama qildi. Bu haqda Olmaota hokimiyati saytiga tayanib, “Gazeta.uz” xabar bermoqda.

Uchrashuv chog‘ida joriy yilning 10 oyi davomida O‘zbekiston va Olmaota o‘rtasidagi mahsulot ayriboshlash hajmi o‘tgan yilning shu davriga nisbatan 62 foizga o‘sib, 200 million AQSh dollarini tashkil etgani ta’kidlandi. Olmaotada 129 ta hamkorlikdagi va 236 ta o‘zbek korxonasi faoliyat ko‘rsatmoqda.
“Olmaota — biznes va xususiy kapital shahri, bu yerda 90 foiz banklarning bosh idorasi joylashgan. Xizmat ko‘rsatish va savdo YaIMning 86 foizini tashkil etadi, joriy yilda kichik va o‘rta biznesni kreditlash hajmi 36 foizga o‘sdi. Investorlarni qo‘llab-quvvatlash bo‘yicha kompleks choralar qo‘llanilmoqda. Shu bilan birga, sayyohlik sohasini rivojlantirishga katta e’tibor qaratilmoqda, bu borada bizga Toshkent va butun O‘zbekistonning tajribasi qiziq”, — dedi Baurjan Baybekov.
Rahmonbek Usmonov Olmaotada imtiyozli turar-joylarni qurish sohasi jadallik bilan rivojlanayotganini ta’kidlab o‘tdi.
“Qozog‘istonda amalga oshirilayotgan ‘Arzon uy-joy-2020’ davlat dasturi o‘z samarasini ko‘rsatdi. Mazkur masala hozirda Toshkentda ham o‘ta dolzarb, albatta, ayrim mexanizmlarni o‘zimizda tatbiq etamiz”, — dedi u.
Bir oy muqaddam Olmaota hokimi O‘zbekistonning Qozog‘istondagi elchisi Ikrom Nazarov bilan uchrashuvda o‘zbek sportchilarini qishki Universiada—2017 ga taklif etgan edi. Bir necha kun muqaddam O‘zbekiston sportchilari o‘zlarining o‘yinlardagi ishtirokini tasdiqladi.
Eslatib o‘tamiz, oldinroq O‘zbekiston Prezidenti Shavkat Mirziyoyev mamlakatga ishchi tashrif bilan kelgan Qozog‘iston tashqi ishlar vaziri Yerlan Idrisovni qabul qilgandi.